Qaradağlılar/Nəcəfqulu xan
Nəcəfqulu  xan  Məhəmmədkazım  xanın  oğludur. Əhər  şəhərində  dünyaya  gəlmişdi. Mükəmməl  saray  təhsili  almışdı. 
Nəcəfqulu xan  bir  müddət  qardaşının  əvəzinə  xanlıq  etmişdi. Qardaşı  Mustafaqulu  xan  zindandan  çıxdıqdan  sonra  onu  tutdurub  Şuşa  qalasına  göndərmişdi.  Bir  müddətdən  sonra zindandan  azad  olundu.    Qaradağa  qayıtdı. 1791-ci ildə  qardaşı  tərəfindən Ağaməhəmməd  xana  girov  verildi. 
Nəcəfqulu  xan  sonralar  Ağaməhəmməd  şah  Qovanlı-Qacarın  yaxın  adamlarından  birinə  çevrildi. Şahın  ətrafında  olanlar  bu  yaxınlığı  qəbul  edə  bilmədilər. Şərləyib,  şahın  nəzərindən  saldılar. Ağaməhəmməd  şah  Nəcəfqulu  xanın  arvad-uşağıyla  bərabər  Marağa  zindanına  salınmasını  əmr  etdi. Bir  müddət  də  Marağa  zindanında  yatan  Nəcəfqulu  xan  kor  oldu. 1797-ci  ildə,  Ağaməhəmməd  şahın  öldürülməsindən  sonra  Marağa  zindanından  azad  edildi. Qaradağa  qayıtmayıb,  Təbrizdə  məskunlaşdı. Fətəli  şahın  hakimiyyəti  illərində  şahzadə  Abbas  mirzə  Naibəssəltənə  ona  Təbriz  civarında,  Ərvənəq  mahalındakı  Dizəc  Xəlilli  kəndini  bağışladı. Nəcəfqulu  xan  həmin  kəndin  gəliri  ilə  dolanırdı.
Nəcəfqulu  xan  şair  idi. Sərşar  təxəllüsü  ilə  şeir  yazırdı. Türk,  fars  və  ərəb  dillərində  şeirləri  var.  
Nəcəfqulu  xan  Sərşarın  şeirlərindən  bir  güldəstə:

              
Qarabağ  içrə  istər  lalə  könlüm  bəs  Qaradağı,
Çəkər  bu  həsrət  odu  sinəmə  hər  dəm  qara  dağı.

Bu  gülşən  içrə  xar  oldu  günlü  könül  quşu,
Qaçan  bülbül  görər  ağ  gün  əgər  olsa  qara  bağı.

Nə  qəm  düstaqlıqdan  şiri  üçün  zəncir  eyb  olmaz,
Qəfəsdə  bülbülü,  tutini  saxlayırlar  nə  kim, zağı.

Sirişki-laləgündən  qəsdim  ər  gülzarlıq  olsa,
Edər  baği-Irəm  rəşgi  gözüm  bir  ləhzə  dəhr  ağı.

Əgər  düşmənlərim  yağı  olubsa  səhldir  billah,
Bənə  bu  dostlarım  bilmən  neçun,  yarəb,  olub  yağı?

Bu  Sərşarın  məzarında  bitən  lalələrin  cana,
Qara  dağı  edər  zahir  bu  bikəs  həm  Qaradağı.

Nəcəfqulu  xan  1818-ci ildə  Təbriz  şəhərində  vəfat  edib.

Qaradağlılar